b'\n_START_ARTICLE_\nArtturi Simil\xc3\xa4\n_START_PARAGRAPH_\nArtturi Simil\xc3\xa4 (24. syyskuuta 1911 Kokkola \xe2\x80\x93 10. marraskuuta 1980 Tukholma) oli suomalainen s\xc3\xa4\xc3\xa4tieteilij\xc3\xa4, joka muutti 1950-luvulla Ruotsiin. Oppiarvoltaan h\xc3\xa4n oli filosofian tohtori. H\xc3\xa4n oli erikoistunut nk. "pitk\xc3\xa4n t\xc3\xa4ht\xc3\xa4imen s\xc3\xa4\xc3\xa4ennusteisiin" eli muutaman viikon mittaisiin ennusteisiin, joissa ennustettiin tulevien viikkojen keskil\xc3\xa4mp\xc3\xb6tilan ja sadem\xc3\xa4\xc3\xa4r\xc3\xa4n poikkeamaa ajankohdan pitk\xc3\xa4aikaisesta keskiarvosta. Ennusteita julkaistiin s\xc3\xa4\xc3\xa4nn\xc3\xb6llisesti suomalaisissakin lehdiss\xc3\xa4 mm. Maaseudun Tulevaisuudessa 1960- ja 1970-luvulla. H\xc3\xa4nen ennustusmenetelm\xc3\xa4ns\xc3\xa4 oli nk. analogiamenetelm\xc3\xa4, jossa etsittiin vastaavia s\xc3\xa4\xc3\xa4tilanteita menneilt\xc3\xa4 vuosilta ja ennustettiin niiden kehityksen mukaan. Simil\xc3\xa4 osallistui my\xc3\xb6s aktiivisesti ruotsinsuomalaisten toimintaan ja yritti parantaa suomen kielen asemaa Ruotsissa. H\xc3\xa4n on kirjoittanut my\xc3\xb6s useita s\xc3\xa4\xc3\xa4alan kirjoja.'